Као одмазда за акције паљења жита и напада на немачке војнике у околини Петровграда, 31. јула 1941. године је извршена мера одмазде стрељањем 90 ухапшених лица са подручја Зрењанинског среза и читавог Баната. Већина ухапшених лица, били су чланови и симпатизери Комунистичке партије Југославије (КПЈ), ухапшени након напада Трећег рајха на Совјетски Савез, 22. јуна 1941. године, по списковима сачињеним на основу ранијих полицијских материјала заплењених од полиције Краљевине Југославије. Такође, међу ухапшенима су били и други сарадници и симпатизери Народноослободилачког покрета (НОП). Они су се пре стрељана налазили у судском затвору у Петровграду, где су били тучени и малтретирани.